《漫塘观雪分韵得远字》
宋代·刘宰

入腊甫自兹，得雪殊不晚。凝寒祛厉气，积润滋麦本。

清兴浩无极，步屐忘足蹇。扣门呼石交，颈缩语犹謇。

挟携事登眺，南去还北反。所向游目碍，窘若虎就圈。

归来漫塘上，四望与天远。蓑重渔舟归，烟横樵舍饭。

棱层敞瑶池，灿烂开琼苑。玉龙拥寒城，银海迷叠巘。

颇喜漫翁贫，览富逾北阮。呼儿具杯酌，采掇翻蔬畹。

不辞多酌我，自愧饮河鼹。少焉敛夕氛，桂魄争婉娩。

翻思造化工，舒卷意难忖。方其阴风壮，一噫万象偃。

聚将薮泽平，散欲天壤混。端疑冰山固，可但拳石狠。

及其遂离析，去去不可挽。日月丽太清，草木被馀煖。

区分镜出匣，涣散渠决堰。向来天壤间，了不计增损。

呼吸一气尔，人当解兹悃。恭惟圣明君，忧民中缱绻。

方冬祈瑞应，此足慰勤恳。贵瑞不贵多，真宰亦知撙。

公等调元手，圣世须补衮。未应事閒旷，崖壑惯栖遁。

我智拙于鸠，一枝聊自稳。但喜占丰年，努力务耕垦。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。